Document ID: /roh_data/filtered/fineweb-2-filterrobots_roh.jsonl.gz/36065

Leandro Zamuner va savens cun il tren, dad ina vart perquai ch’el riva uschia a sia lavur, da l’autra perquai ch’el fa gugent quai. L'um da 32 onns è tschorv dapi sia naschientscha ed è da viadi cun agid da la channa da tschorvs e da ses telefonin. A l'entschatta da ses viadi arriva el cun il bus a la staziun da Cuira, cumpra in'aua e va per in café. En il tren va Leandro Zamuner en l'emprim vagun en l'emprima classa e giauda il viadi fin a Turitg. Là lavura en en l'administraziun d'ina segirada.
A Turitg hai pli blera glieud, alura poi esser ch'insatgi siglia en il fist.
«Il tren è mes segund biro»
Corsin Tuor dirigia differentas furmaziuns da Brass, perquai fa el savens lungs viadis cun il tren. Regularmain er sur cunfin en l'Austria ed en la Germania. Da percurrer las distanzas cun auto na vegn betg en dumonda per el.
Per l'ina saja il temp en l'auto temp pers e per l'autra saja era ina dumonda da la conscienza; el giaja pli gugent cun tren e contribueschia uschia sia part per l'ambient. Plinavant haja el ruaus en il tren e possia lavurar. Corsin Tuor lavura adina en il tren, el ha sias partituras ed il laptop cun el e di ch'il tren saja ses «segund biro». En sasez giaja el il pli gugent sulet cun tren. El tradescha ch'el emprovia magari da scappar sch'el entaupia ina persuna enconuschenta, el veglia lavurar durant il viadi.
Il pli cuntent saja el sch'el haja in cumpartiment da quatter cun ina maisa mo per el sulet. Lura possia el s’extender cun sia rauba sco el veglia. I dettia grondas differenzas tranter il traffic public en Svizra, Austria e Germania. En Germania saja quel ina catastrofa totala, el quinta adina d'arrivar cun in'ura retard a sia destinaziun. En Svizra saja il livel da punctualitad e fidaivladad fitg aut.